Video: Slakke mik vir goud tydens slakresiesSkermgreep uit die video “Agteros kom ook in die kraal”, maar in dié resies is al die slakke ŉ paar agterosse! Dit was die afgelope Saterdag ŉ taai wedloop tydens die jaarlikse slakresieskampioenskap in Norfolk, Engeland. Meer as 160 slakke het vanjaar aan dié uitmergelende wedloop deelgeneem. Die menslike deelnemers kan hul eie slakke bring of een op die dag van die organiseerders kies. Verskeie uitdunrondes word deur die loop van die dag gehou, en die eindstryd is ŉ wedren tussen die wenners van die uitdunrondes. Sammy die slakkie, van Maria Welby, ŉ Engels-onderwyseres, het uiteindelik koning gekraai. Sy het hom op die dag uitgekies. “Ek het altyd geglo hy het dit in hom, die oomblik toe ek hom vroeër vandag ontmoet het,” het sy geskerts. “Dis nou nie wat ek verwag het om met my Saterdag te doen nie, maar miskien het ek ŉ splinternuwe loopbaan in slakresies, slakkampioenskappe.” Jess Moore se slak het nie die mas opgekom nie. “Ek dink sommige slakke is vinniger as ander. Miskien moes ek groter slakke gekies het wat meer uithouvermoë en krag het. Ek sal dit dalk volgende jaar doen.” Die kampioenskap word volgende jaar weer in Julie aangebied.